[pic] | EIROPAS KOPIENU KOMISIJA | Briselē, 5.9.2006 SEK(2006) 1093 KOMISIJAS DIENESTU DARBA DOKUMENTS Pavaddokuments Priekšlikumam EIROPAS PARLAMENTA UN EIROPAS SAVIENĪBAS PADOMES IETEIKUMS par Eiropas Kvalifikāciju ietvarstruktūras izveidošanu mūžizglītībai IETEKMES NOVĒRTĒJUMA KOPSAVILKUMS {KOM(2006) 479 galīgā redakcija}{SEK(2006) 1094} KOMISIJAS DIENESTU DARBA DOKUMENTS KOPSAVILKUMS PAR IETEKMES NOVĒRTĒJUMU ATTIECĪBĀ UZ EIROPAS KVALIFIKĀCIJU IETVARSTRUKTŪRAS IZVEIDOŠANU Eiropā, ko raksturo straujas pārmaiņas tehnoloģijā un ekonomikā un sabiedrības novecošana, mūžizglītība ir kļuvusi par nepieciešamību. ES konkurētspējas un sociālās kohēzijas nodrošināšanā izšķiroši svarīga ir iedzīvotāju zināšanu, prasmju un kompetenču pastāvīga atjaunināšana un atjaunošana. Tomēr mūžizglītības īstenošanu sarežģī komunikācijas un sadarbības trūkums starp izglītības un apmācības sniedzējiem un iestādēm dažādās sistēmās un dažādās valstīs. Tādējādi radušies šķēršļi traucē iedzīvotājiem iegūt izglītību un apmācību un apgrūtina dažādās iestādēs iegūto kvalifikāciju kombinēšanu, lai īstenotu mūžizglītību. Turklāt trūkst mehānismu, kas ļautu iedzīvotājiem pārnest kvalifikācijas starp dažādām studiju situācijām, tādējādi radot iespējamus šķēršļus darbinieku un studējošo mobilitātei Eiropas darba tirgū. Šajā ietekmes novērtējumā ir izklāstītas dažādas iespējas, ko Izglītības un kultūras ģenerāldirektorāts ( DG EAC ) ir apsvēris, meklējot risinājumu minētajiem jautājumiem. DG EAC uzsver pievienoto vērtību, ko Eiropas Kvalifikāciju ietvarstruktūra (EKI)[1] radīs, atvieglojot mūžizglītību un mazinot šķēršļus mobilitātei Eiropā. Kā izklāstīts šajā ietekmes novērtējumā un ieteikuma projektā, ar EKI palīdzību varēs skaidrot kvalifikācijas un to varēs izmantot kā neitrālu atskaites punktu kvalifikāciju salīdzināšanai un vienkāršākai kvalifikāciju pārnesei Eiropā. EKI darbosies arī kā katalizators izglītības un apmācības sistēmu reformai un patiesas mūžizglītības sasniegšanai. Tāpēc EKI izveidošanai ir būtiska nozīme, lai sasniegtu ES mērķus Lisabonas partnerībā izaugsmei un nodarbinātībai. EKI pamatā būs astoņu uz studiju rezultātiem balstītu parauglīmeņu kopums, kas attieksies uz visu veidu izglītību, arī vispārējo izglītību, profesionālo apmācību un augstāko izglītību, un ko atbalstīs kopīgi pieņemti principi un kritēriji. Dalībvalstīm un nozarēm, kas vēlēsies izmantot EKI kā atskaites punktu, būs jāapņemas ievērot šos principus un kritērijus. Tomēr EKI neaizstās nacionālos kvalifikāciju līmeņus, un tās nolūks nav pārņemt nacionālo sistēmu vai ietvarstruktūru funkcijas. (Līguma 149. un 150. pants izslēdz reglamentējošu darbību izglītības un apmācības jomā. Bet jebkuram ES politikas veidam šajā jomā jāatbalsta un jāpapildina dalībvalstu rīcība, pilnībā respektējot to atbildību par izglītības un profesionālās apmācības saturu un organizāciju.) Pirmā apsvērtā iespēja ir neveikt nekādus pasākumus (no Eiropas Savienības puses), tādējādi ļaujot turpināt pašreizējos pasākumus attiecībā uz kvalifikāciju salīdzināmību, caurskatāmību un pārnesi. Tomēr šī iespēja neatbilstu dalībvalstu izvirzītajām prasībām par kopīgu Eiropas atskaites punktu vai instrumentu iepriekš minēto jautājumu risināšanai. Otra iespēja ir Komisijas paziņojums. Tomēr Komisijas paziņojums nav juridisks instruments, kura pieņemšanā tiktu iesaistītas dalībvalstis vai Eiropas Parlaments. Tāpēc šī iespēja neradītu vajadzīgās politiskās saistības no dalībvalstu puses, lai īstenotu EKI valsts līmenī. Trešā iespēja ir Komisijas ieteikums saskaņā ar Līguma 150. pantu, kas attiecas uz profesionālo apmācību. Tomēr šī alternatīva izslēdz 149. pantu, kas attiecas uz izglītību, kas ir svarīga EKI sastāvdaļa. Arī šajā gadījumā būtu jāizmanto instruments, kas, tāpat kā otrā iespējā, neiesaistītu dalībvalstis un Eiropas Parlamentu tā formālā pieņemšanā un līdz ar to neradītu pietiekamas politiskās saistības EKI īstenošanai. Ceturtā apsvērtā iespēja ir izveidot EKI kā juridisku instrumentu, izmantojot Eiropas Parlamenta un Padomes ieteikumu saskaņā ar Līguma 149. un 150. pantu. Šis instruments attiektos gan uz izglītību, gan apmācību, kas ir vienlīdz svarīgi mērķi EKI mūžizglītības perspektīvā. Ar šo instrumentu dalībvalstīm ieteiktu brīvprātīgi izmantot EKI, lai salīdzinātu kvalifikācijas un veicinātu to caurskatāmību un pārnesi Eiropas mērogā. Piektā iespēja ir īstenot EKI kā juridisku instrumentu, izmantojot Eiropas Parlamenta un Padomes lēmumu saskaņā ar Līguma 150. pantu. Tomēr arī šī alternatīva izslēdz 149. pantu, kas attiecas uz izglītību. Turklāt lēmums paredzētu pieņemt principus un saistības tām dalībvalstīm, kuru kvalifikāciju sistēma ir piesaistīta EKI. Tomēr lielākā daļa ieinteresēto personu (dalībvalstis, sociālie partneri, nozares un citi) ir vienisprātis, ka EKI jābūt pilnībā brīvprātīgai. Šajā ziņā jāpaskaidro, ka neatkarīgi no izmantotā instrumenta, šis instruments neattiektos uz situācijām, uz ko attiecas Direktīva 2005/36/EK[2] par profesionālo kvalifikāciju atzīšanu, kas ir vienīgais juridiski saistošais instruments, ar ko piešķir tiesības un uzliek pienākumus gan attiecīgajai valsts iestādei, gan migrantiem. Situācijās, uz ko neattiecas minētā direktīva, EKI ļaus veikt salīdzināšanu, izmantojot nacionālo kvalifikāciju sistēmu/nacionālo kvalifikāciju ietvarstruktūru tajā dalībvalstī, kurā migrants ir apmācīts, un (citas) dalībvalsts nacionālo kvalifikāciju sistēmu/nacionālo kvalifikāciju ietvarstruktūru, kurā migrants strādā vai mācās. Salīdzinot minēto iespēju stiprās un vājās puses, DG EAC ir izvēlējies ierosināt ceturto iespēju, kas ļaus Komisijai sadarbībā ar dalībvalstīm un sociālajiem partneriem risināt identificētos uzdevumus un rast atbilstīgus risinājumus. Šī iespēja arī visvairāk atbilst tam, ko sagaida dalībvalstis un ieinteresētās personas. Tā nodrošinās vislabāko pamatu EKI sekmīgai īstenošanai un patiesu pievienoto vērtību, ko, pateicoties Eiropas dimensijai, iedzīvotāji iegūs mūžizglītības jomā un attiecībā uz mobilitāti, izmantojot kvalifikācijas un kvalifikāciju sistēmas. [1] Šā ietekmes novērtējuma beigās ir pievienots informatīvs dokuments par terminoloģiju. [2] OV L 255, 30.9.2005., 22. lpp.